18/05/2016 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
Bases da Convocatoria do XXVIII Premio de Narrativa “Torrente Ballester”

ANUNCIO De acordo co disposto pola Resolución do Presidente da Deputación da Coruña núm.10.526 de data 12.05.2016 publícanse as bases da convocatoria do XXVIII Premio de narrativa “Torrente Ballester”, segundo o texto seguinte XXVIII Premio de narrativa “Torrente Ballester” Co ánimo de contribuír a acrecentar a calidade fabuladora e a creatividade que caracteriza as nosas escritoras e escritores, e coa vontade de homenaxear o ferrolán Sushil Mein Dean, a Deputación Provincial da Coruña, convoca o XXVIII Premio de narrativa “Torrente Ballester”, de acordo coas seguintes: BASES Primeira.- O premio convócase en dúas modalidades: lingua galega e lingua castelá, e poderán optar a el todas aquelas persoas, calquera que sexa a súa nacionalidade, que non o obtiveron nos catro anos anteriores a este e que presenten obras inéditas e non premiadas con anterioridade. As obras estarán escritas en castelán ou en galego e non se poderá participar co mesmo texto nas dúas modalidades. Segunda.- Será outorgado un premio único e indivisible, dotado con 25.000 € para cada unha das dúas modalidades. Aos importes dos premios seranlles aplicados os impostos e as retencións legais preceptivos. A Deputación publicará as obras premiadas, directamente ou a través doutra editorial, reservándose os dereitos de edición durante un prazo de dezaoito meses, que contará desde a data de concesión do premio. Terceira.- As obras serán de tema e extensión libres, poderanse presentar novelas, relatos e conxuntos de relatos. As obras presentaranse preferentemente en formato dixital: CD que incluirá na cuberta: XXVIII Premio de narrativa “Torrente Ballester ”, título da obra e un lema ou o pseudónimo da persoa que sexa a súa autora; nun arquivo de tratamento de texto Word, OpenOffice ou PDF. No caso de optar pola presentación en papel, os orixinais serán enviados por duplicado, en exemplares separados, en tamaño DIN A4, polas dúas caras, numerados, grampados ou encadernados. A obra presentarase baixo o sistema de plica polo que se enviará un sobre á parte en cuxo exterior conste: XXVIII Premio de narrativa “Torrente Ballester”, o título da obra e un lema ou o pseudónimo da persoa que sexa a súa autora; no interior incluirase unha copia do documento de identidade, enderezo, teléfono de contacto, correo electrónico, breve relación de méritos e unha declaración expresa de que a obra é inédita e que non foi premiada, até a data de presentación, en ningún outro certame ou premio. Ademais deberá achegar un escrito no que dea a súa conformidade á cesión dos dereitos de edición da obra (incluídos os de publicación, distribución e explotación) por un prazo de dezaoito meses desde a data de concesión do premio. Cuarta.- O prazo de presentación de orixinais iniciará o día seguinte ao de publicación desta convocatoria no Boletín Oficial da Provincia e finalizará o 30 de xuño de 2016. Os orixinais enviaranse á Deputación da Coruña, Avda. Porto da Coruña, 2, 15006 A Coruña, indicando no sobre: XXVIII Premio de narrativa “Torrente Ballester”. Quinta.- Para a lectura da totalidade das obras presentadas, será nomeada unha comisión de preselección, que estará composta por persoas expertas no campo da literatura en lingua galega e en lingua castelá; esta comisión seleccionará as obras que, segundo o seu criterio, reúnan a calidade suficiente para que sexan valoradas polo xurado do premio. A relación das obras seleccionadas será dada a coñecer a través da páxina web da Deputación. Sexta.- O xurado estará presidido pola deputada-presidenta da Comisión de Cultura e Normalización Lingüística, e formarán parte del cinco persoas de recoñecido prestixio no ámbito da literatura en lingua galega e outras cinco do ámbito da literatura en lingua castelá, nomeadas por ela. Exercerá as funcións de secretaría o secretario da Corporación, ou a funcionaria ou funcionario en que delegar. A composición do xurado será dada a coñecer, con anterioridade á súa reunión, no taboleiro e na páxina web da Deputación, co fin de que se poidan interpor os recursos legais pertinentes. Sétima.- O xurado actuará en pleno, en sesión, se é posible única, sendo necesaria a asistencia da maioría simple dos seus membros. Para os efectos da validez da súa constitución, será de aplicación o disposto no art.26.1 da Lei 30/1992 do réxime xurídico das administracións públicas e do procedemento administrativo común. As deliberacións serán secretas e da reunión redactarase acta correspondente. O xurado poderá declarar deserto o premio. A proposta correspondente presentaráselle á deputada-presidenta da comisión de Cultura e Normalización lingüística, que resolverá a súa aprobación. A decisión do xurado terá lugar no último cuadrimestre de 2016 e será dado a coñecer a través do taboleiro de anuncios e da páxina web da Deputación. No caso de que haxa unha obra finalista, a plica correspondente poderá ser aberta por quen exerza a secretaría do xurado co fin de que, se o seu autor ou autora o permite, poida darse a coñecer a súa autoría. Oitava.- Non se devolverán as obras presentadas non premiadas e a partir do día seguinte ao da decisión do xurado serán destruídas. A presentación das obras supón a aceptación destas bases por parte das persoas que participen na convocatoria, que ademais teñen a obriga de comunicarlle á Deputación a concesión de calquera premio que obteña a obra presentada, no momento en que esta situación se produza, o que dará lugar á súa exclusión deste concurso. A Coruña, 12 de maio de 2016 O Presidente O Secretario Valentín González Formoso José Luis Almau Supervía